## Zakon o općoj sigurnosti proizvoda

### NN 158/2003 (7.10.2003.), Zakon o općoj sigurnosti proizvoda

# HRVATSKI SABOR

2260

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O OPĆOJ SIGURNOSTI PROIZVODA

Proglašavam
Zakon o općoj sigurnosti proizvoda, koji je do­nio Hrvatski sabor na sjednici
25. rujna 2003.

Broj:
01-081-03-3246/2
Zagreb, 1. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O OPĆOJ SIGURNOSTI PROIZVODA

I.
OPĆE ODREDBE

Članak
1.

(1)
Ovim se Zakonom uređuje opća sigurnost proizvoda koji se stavljaju na tržište.

(2)
Ovaj se Zakon primjenjuje na sve proizvode koji se u smislu ovoga Zakona
smatraju proizvodima kad poseban zakon ili propis donesen za njegovo provođenje
ne uređuje područje sigurnosti određenoga proizvoda.

(3) Ako
poseban zakon ili propis donesen za njegovo pro­vođenje uređuje područje
sigurnosti određenog proizvoda, ovaj se Zakon primjenjuje samo ako rizici,
odnosno vrste rizika za taj proizvod, nisu predviđeni tim posebnim zakonom ili
propisom.

Članak
2.

Ovaj se
Zakon ne primjenjuje na rabljene proizvode koji se isporučuju kao antikviteti
ili na proizvode koji moraju biti poprav­ljeni ili dorađeni prije njihove
uporabe, pod uvjetom da dobavljač o tome jasno obavijesti osobu kojoj je
proizvod isporučen.

Članak
3.

Pojmovi
koji se upotrebljavaju u smislu odredaba ovoga Zakona imaju sljedeće značenje:

(a) *Proizvod*
označuje bilo koji proizvod, uključujući i pro­izvod u okviru pružanja usluga,
koji je namijenjen potro­šačima ili koji bi u razumno predvidljivim uvjetima
potrošači mogli upotrijebiti, čak i ako im nije namijenjen, te koji je ispo­ručen
ili dostupan, uz plaćanje ili besplatno, u okviru kakve trgovačke djelatnosti,
bez obzira na to je li nov, rabljen ili popravljen.

(b) *Sigurni
proizvod* označuje bilo koji proizvod koji u normalnim ili razumno
predvidljivim uvjetima uporabe, uključujući trajanje i po potrebi stavljanje u
uporabu, zahtjeve za ugradbu i održavanje, ne predstavlja nikakav rizik ili
samo najmanji rizik spojiv s uporabom proizvoda te koji se smatra prihvatljivim
i sukladnim s visokom razinom zaštite sigurnosti i zdravlja ljudi, posebno
uzimajući u obzir sljedeće elemente:

–
značajke proizvoda, osobito njegov sastav, pakiranje, upute za sklapanje te po
potrebi ugradbu i održavanje,

–
utjecaj nekoga proizvoda na druge proizvode u slučaju kad se razumno može
predvidjeti da će se on upotrebljavati s drugim proizvodima,

–
predstavljanje proizvoda, njegovo označivanje, upozorenja i upute za njegovu
uporabu i uklanjanje i sve druge oznake ili obavijesti koje se odnose na taj
proizvod,

–
kategorije potrošača izloženih riziku kad upotrebljavaju određeni proizvod,
osobito djeca i starije osobe.

Mogućnost
postizanja visoke razine sigurnosti ili dostupnost drugih proizvoda koji
predstavljaju manji rizik ne čini dostatan razlog da se neki proizvod smatra
opasnim.

(c) *Opasni
proizvod* je svaki proizvod koji nije sukladan s definicijom iz točke (b)
stavka 1. ovoga članka.

(d) *Ozbiljni
rizik* označuje svaki rizik koji zahtijeva brzo djelovanje državnih vlasti,
uključujući i rizik čije posljedice nisu trenutačne.

(e) *Proizvođač*
označuje:

–
proizvođača proizvoda kad je on registriran u Republici Hrvatskoj i svaku drugu
osobu koja se predstavlja kao proizvođač stavljanjem na proizvod svojega imena,
svojega zaštitnog znaka ili kojega drugog razlikovnog znaka, ili onaj koji dorađuje
pro­izvod,

–
predstavnika proizvođača kad proizvođač nije registriran u Republici Hrvatskoj
ili kad nema predstavnika registriranog u Republici Hrvatskoj, uvoznika
proizvoda,

– druge
osobe u opskrbnome lancu, u mjeri u kojoj njihove djelatnosti mogu utjecati na
sigurnosne značajke proizvoda.

(f) *Raspačavač
(distributer)* označuje svaku osobu u opskrbnome lancu čija djelatnost ne
utječe na sigurnosne značajke proizvoda.

(g) *Povlačenje
proizvoda* označuje svaku mjeru usmjerenu na vraćanje opasnoga proizvoda
kojega je proizvođač ili raspa­čavač već isporučio potrošaču ili ga učinio
dostupnim potrošaču.

(h) *Sprječavanje
raspačavanja (distribucije)* označuje svaku mjeru usmjerenu na sprječavanje
raspačavanja i izlaganja pro­izvoda te nuđenje proizvoda potrošačima.

II.
OPĆI SIGURNOSNI ZAHTJEVI ZA PROIZVODE

Članak 4.

(1) Proizvođač je obvezan stavljati na tržište samo
sigurne proizvode.

(2) U smislu stavka 1. ovoga članka proizvod se
smatra sigurnim:

– kad ispunjava sve zahtjeve sadržane u tehničkim
propisima koji se na njega odnose,

– ako nema odgovarajućih tehničkih propisa, kad
ispunjava zahtjeve hrvatskih norma kojima su preuzete europske norme, čiji je
popis objavljen u »Narodnim novinama«,

– ako nema odgovarajućih tehničkih propisa ili norma
iz prethodnog podstavka, kad je sukladan s hrvatskim normama koje nisu usklađene
s europskim normama, odnosno s pravilima tehnike, te pravilima kojima se na
uobičajen način štiti sigurnost i zdravlje korisnika.

(3) Nije dopušteno proizvoditi, uvoziti, izvoziti ili
stavljati na tržište proizvode koji su obmanjujućeg izgleda i zbog toga
predstavljaju nesigurnost za potrošače, prije svega djecu.

Članak 5.

(1) Nadležno inspekcijsko tijelo rješenjem će
zabraniti stavljanje na tržište i stavljanje u uporabu proizvoda, odnosno
odrediti njihovo povlačenje s tržišta, ako utvrdi da ti proizvodi, iako
ispunjavaju odredbe članka 4. stavka 2. ovoga Zakona, ugro­žavaju sigurnost i
zdravlje potrošača i drugih korisnika.

(2) Žalba, odnosno tužba protiv rješenja iz stavka 1.
ovoga članka ne odgađa njegovo izvršenje.

III.
OBVEZE PROIZVOĐAČA I RASPAČAVAČA

Članak 6.

(1) Da bi sigurnost proizvoda bila zajamčena, proizvođači
ili raspačavači moraju:

– obavijestiti potrošače i druge korisnike priloženim
uputama za uporabu i drugim potrebnim obavijestima, kako bi potrošači i drugi
korisnici mogli ocijeniti rizike svojstvene pro­izvodu tijekom njegove normalne
ili razumno predvidljive uporabe kad takvi rizici nisu odmah zamjetljivi bez
odgovarajućeg upozorenja, te da poduzmu mjere opreza protiv tih rizika,

– u
skladu sa značajkama proizvoda koje isporučuju, poduzeti mjere koje im
omogućuju pravodobno obavješćivanje o opasnostima koje ti proizvodi mogu
predstavljati te poduzimati odgo­varajuće mjere, po potrebi i povlačenje proizvoda
s tržišta, kako bi se izbjegli rizici.

(2) Kad proizvođači i raspačavači znaju ili bi
trebali znati, da proizvod koji su stavili na tržište predstavlja za potrošače
rizike nespojive s općim sigurnosnim zahtjevima, moraju odmah o tome
obavijestiti nadležna tijela.

(3) Proizvođači i potrošači u granicama svojih
djelatnosti surađuju s mjerodavnim tijelima u poduzimanju mjera kako bi se
izbjegli rizici koje predstavljaju proizvodi koji se isporučuju ili su već
isporučeni.

(4) Obavijesti iz stavka 1. podstavka 1. ovoga članka
ne os­lobađaju od obveze stavljanja na tržište samo sigurnih proizvoda.

IV.
NADZOR

Članak 7.

(1) Ispunjavanje odredaba ovoga Zakona nadziru inspek­cijska
tijela u skladu s nadležnostima za pojedine proizvode koji proizlaze iz propisa
o organizaciji i djelokrugu rada tijela državne uprave, odnosno drugih propisa
koji određuju njihovu nadležnost i zadatke.

(2) Nadležni inspektori imaju, osim ovlaštenja za
poduzimanje mjera koje proizlaze iz pojedinih propisa koji se odnose na njihov
rad, na temelju ovoga Zakona dodatna ovlaštenja da:

a) za bilo koji proizvod:

– organiziraju, čak i poslije stavljanja proizvoda na
tržište kao sigurnog, odgovarajuće provjere njegovih sigurnosnih značajka na
odgovarajućoj ljestvici do posljednje faze uporabe,

– traže sve potrebne obavijesti od strana kojih se to
tiče,

– uzimaju uzorke proizvoda i podvrgavaju proizvode
sigurnosnim provjerama,

b) za bilo koji proizvod koji može predstavljati
rizik u određenim uvjetima:

– zahtijevaju da proizvod bude opskrbljen
odgovarajućim, jasno izrečenim i lako razumljivim upozorenjima o rizicima koje
proizvod može predstavljati na hrvatskome jeziku,

– postavljaju uvjete za stavljanje proizvoda na tržište
kako bi se on učinio sigurnim,

c) za bilo koji proizvod koji bi mogao predstavljati
rizike za određene osobe:

– urede da te osobe budu pravodobno i na prikladan način
upozorene na te rizike, uključujući objavljivanje posebnih upozorenja,

d) za bilo koji proizvod koji bi mogao biti opasan:

– privremeno, u razdoblju potrebnom za različite
preglede, provjere i procjene sigurnosti, zabrane njihovu isporuku, ponudu isporuke
ili izlaganje,

e) za bilo koji opasni proizvod:

– zabrane njegovo stavljanje na tržište i odrede
odgovarajuće mjere potrebne da se osigura poštivanje tih zabrana,

f) za bilo koji opasni proizvod koji je već na tržištu:

– narede ili organiziraju njegovo trenutačno i
djelotvorno povlačenje i upozore potrošače na rizike koje on predstavlja,

–
narede ili usklađuju ili, po potrebi, organiziraju zajedno s proizvođačima i
raspačavačima njegovo povlačenje od proizvo­đača i njegovo uništavanje u
odgovarajućim uvjetima.

(3) Kad nadležna inspekcijska tijela poduzimaju mjere
iz stav­ka 2. ovoga članka, i osobito one koje se navode u točkama d) - f),
moraju djelovati tako da provode te mjere na način sumjerljiv ozbiljnosti
rizika i vodeći računa o načelu opreznosti.

(4) Ako nadležna inspekcijska tijela ne raspolažu
potrebnim stručnim znanjem ili opremom za provedbu potrebnih pregleda ili
ispitivanja iz stavka 2. ovoga članka, mogu povjeriti provedbu pojedinih radnja
u okviru inspekcijskog nadzora osposobljenoj ustanovi.

(5) Troškove inspekcijskoga postupka koji su nastali
pri provedbi postupka nadzora snosi proizvođač ili uvoznik ako se pokaže da
proizvod nije bio siguran uslijed propusta ili pogreške učinjene od strane
proizvođača ili uvoznika.

Članak 8.

Vlada Republike Hrvatske uredbom će propisati sadržaj
i postupak obavješćivanja drugih tijela državne uprave, među­narodnih subjekata
i javnosti o rizicima koji mogu predstavljati proizvodi za zdravlje i sigurnost
ljudi, o stavljanju tih proizvoda na tržište, odnosno o mjerama poduzetim za
njihovo povlačenje s tržišta.

V.
KAZNENE ODREDBE

Članak 9.

(1) Novčanom kaznom od 2.000,00 do 100.000,00 kuna
kaznit će se za prekršaj pravna osoba, odnosno novčanom kaznom od 300,00 do
10.000,00 kuna kažnjava se za prekršaj fizička osoba koja:

– u suprotnosti sa člankom 4. stavkom 1. ovoga Zakona
stavi na tržište proizvode koji nisu sigurni,

– u suprotnosti sa člankom 4. stavkom 3. ovoga Zakona
stavi na tržište ili u uporabu opasan proizvod,

– u suprotnosti sa člankom 6. ovoga Zakona ne
obavijesti na odgovarajući način potrošače i druge korisnike ili ne poduzme
odgovarajuće mjere kako bi oni izbjegli opasnost,

– u suprotnosti sa člankom 7. ovoga Zakona ne postupi
u skladu s izvršnim rješenjima nadležnih inspekcijskih tijela.

(2) Novčanom kaznom od 300,00 do 10.000,00 kuna
kaznit će se za prekršaj i odgovorna osoba pravne osobe koja učini prekršaj iz
prethodnog stavka.

VI.
PRIJELAZNE I ZAVRŠNE ODREDBE

Članak 10.

Vlada Republike Hrvatske donijet će uredbu iz članka
8. ovoga Zakona u roku od 6 mjeseci od dana stupanja na snagu ovoga Zakona.

Članak 11.

Prekršajni postupci koji su pokrenuti do dana
stupanja na snagu ovoga Zakona dovršit će se prema odredbama koje su bile na
snazi do stupanja na snagu ovoga Zakona.

Članak
12.

Ovaj
Zakon stupa na snagu osmoga dana od dana objave u »Narodnim novinama«.

Klasa:
383-01/03-01/05
Zagreb, 25. rujna 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 158/2003-2260